પોતાનું અસ્તિત્વ બચાવવા બાદલની નવી પેઢી અને અકાલી દળ અલગથી વિચારશે ખરી એવો સવાલ થાય. સવાલ થવાનું બીજું કારણ હાલમાં જ દિલ્હીની શીખ ગુરુદ્વારા પ્રબંધક સમિતિના વડા મનજિતસિંહે કરેલી ભાજપની ટીકા છે. ભાજપની આગેવાની હેઠળની કેન્દ્ર સરકાર શીખવિરોધી નીતિઓ ધરાવે છે એમ તેમણે કહ્યું. કેનેડાના વડાપ્રધાન જસ્ટીન ટ્રુડો ભારતની મુલાકાતે આવ્યાં તેમને જરાય કોઠું આપવામાં આવ્યું નહીં. તે બહાને મનજિતસિંહે ભાજપ સરકારની ટીકા કરી છે. ટ્રુડો ભારતના શીખોને રાજી કરવા આવ્યાં હતાં, પણ ભારતના શીખોને હજીય ખાલિસ્તાન માટે મોહ હશે એમ સમજીને તેમનો પક્ષ કેનેડામાં રાજકારણ ચલાવે છે. તેથી ભારત સરકારે ટ્રુડોને ઠેંગો બતાવ્યો હતો. કેનેડામાં તેમની ભારતની પિકનિક જેવી મુલાકાતની ભારે ટીકા થઈ છે.આ સંદર્ભમાં મનજિતસિંહે ટીકા કરી, પણ તેની પાછળ ઇરાદો બીજો કંઈ છે ખરો એવો સવાલ પૂછાયો છે. કેનેડાના સંદર્ભમાં ટીકાનો કોઈ અર્થ નથી, કેમ કે પંજાબની કોંગ્રેસ સરકારે પણ ટ્રુડોને ઠંડો આવકાર જ આપ્યો હતો. કોંગ્રેસના સીએમ અમરિંદરસિંહે કેનેડાના સંરક્ષણપ્રધાન બનેલા શીખને મળવાની ના પાડી દીધી હતી. ટ્રુડો સાથે પણ કરવા ખાતર જ મુલાકાત કરી હતી.પરંતુ ગુરુદ્વારા પ્રબંધક સમિતિના અગ્રણી ભાજપની ટીકા કરે તે ધ્યાન ખેંચે તેવું છે. એ વાત જાણીતી છે કે બાદલ પરિવારની પૂરેપૂરી પક્કડ ગુરુદ્વારા પ્રબંધક સમિતિ પર છે. આ ધાર્મિક સંસ્થા પર કબજો રાખીને રાજકીય સત્તા જાળવી રાખવામાં આવી છે. તેના કોઈ નેતા ભાજપની ટીકા કરે ત્યારે બાદલ કુટુંબની મરજી હશે તેમ માની લેવાય.